Virallinen lehti nro C 341 , 29/11/1999 s. 0074



KIRJALLINEN KYSYMYS P-0256/99 esittäjä(t): Manuel Porto (PPE) komissiolle (5. helmikuuta 1999) Aihe: Vapaata kilpailua koskevien säännösten rikkominen jätteidenpolttoalalla Portugalissa Portugalin hallitus myönsi toukokuussa 1987 tehdyn sopimuksen perusteella yksityiselle SCORECO-yritykselle vaarallisten teollisuusjätteiden kuljetusta, varastointia, polttamista, vientiä ja loppusijoitusta koskevan yksinoikeuden ilman, että asiasta järjestettiin avointa tarjouskilpailua. Tätä päätöstä edelsi Portugalin ministerineuvoston antama päätös tätä alaa koskevista suuntaviivoista, jossa ei otettu lainkaan huomioon muita asiasta mahdollisesti kiinnostuneita tahoja. Kyseisen yrityksen johtaja on sitäpaitsi valtionyrityksen EGF:n hallituksen jäsen. EGF:llä on määräävä markkina-asema jätteidenkäsittelyalalla Portugalissa ja vapaa pääsy kaikkiin tätä alaa koskeviin tietoihin. Edellä mainitut tosiasiat ja muut kummalliset yhteensattumat, kuten polttolaitoksien perustamista koskeva lupahakemus ennen asiaa koskevan säädöksen antamista ja ennen johtopäätöksiä yhteisön lainsäädännön mukaisesta ympäristövaikutusten arviointia koskevasta julkisesta keskustelusta, herättävät epäilyjä siitä, ovatko nämä menettelyt yhteisön kilpailupolitiikkaa koskevan lainsäädännön mukaisia. 1. Voidaanko yhteisön kilpailupolitiikkaa koskevaa lainsäädäntöä soveltaa teollisuusjätteidenkäsittelyalaan? 2. Onko Portugalin hallitus noudattanut kyseisiä säännöksiä, erityisesti mitä tulee yhtäläisten mahdollisuuksien antamiseen kaikille niille yrityksille, jotka olivat mahdollisesti kiinnostuneita esittämään omia vaihtoehtojaan tämän vakavan ympäristöongelman ratkaisemiseksi? Komission jäsenen Karel Van Miertinkomission puolesta antama vastaus (15. maaliskuuta 1999) Yhteisön kilpailusääntöjä (perustamissopimuksen 85-94 artiklan määräyksiä) sovelletaan myös teollisuusjätteiden käsittelyyn. Palvelujen tarjoaminen maksua vastaan on pääsääntöisesti kyseisten määräysten alaista taloudellista toimintaa. Näin ollen yritysten ja viranomaisten on noudatettava sääntöjä, joilla varmistetaan, ettei kilpailua yhteismarkkinoilla estetä, rajoiteta eikä vääristetä. Säännöissä kielletään kilpailunvastaiset yritysten väliset sopimukset ja määräävän markkina-aseman väärinkäyttö, jos ne voivat vaikuttaa jäsenvaltioiden väliseen kauppaan. Lisäksi säännöissä kielletään valtion tason sääntely, jos yritysten on sen mukaan noudatettava kilpailunvastaisia toimintatapoja, jotka vaikuttavat jäsenvaltioiden väliseen kauppaan tai voimistavat tällaisten toimintatapojen vaikutuksia. Arvoisan parlamentin jäsenen kysymyksessään antamista tiedoista ei ilmene Scoreco-konsortion harjoittaneen sellaisia kilpailunvastaisia toimintatapoja, jotka osoittaisivat, että sillä todella on monopoliasema vaarallisten teollisuusjätteiden käsittelyssä Portugalissa. Komissiolla ei ole riittävästi tietoja, jotta se voisi sanoa, onko yhteisön kilpailusääntöjä rikottu. Komissio ei ole tietoinen mistään säännönvastaisuuksista parlamentin jäsenen mainitsemaa julkista hankintaa koskevaa sopimusta tehtäessä. Asiaa on mahdotonta arvioida pelkästään parlamentin jäsenen antamien tietojen perusteella. Komissio tekee kaiken tarvittavan varmistaakseen, että kyseinen sopimus on tehty julkisia hankintoja koskevan yhteisön lainsäädännön mukaisesti. Se tarkastelee kaikkia lisätietoja, jotka arvoisa parlamentin jäsen sille mahdollisesti toimittaa.